text: [{"text_idx": "#000001", "text": "Olju- og gassu\u0301tbygging n\u00e6r F\u00f8royum ty\u0301\u00f0andi stig n\u00e6rri"}, {"text_idx": "#000002", "text": "Norska orkufelagi\u00f0 Equinor hevur tiki\u00f0 eitt ty\u0301\u00f0andi stig n\u00e6rri eini u\u0301tbygging av risasto\u0301ru olju- og gasskelduni Rosebank eystan fyri f\u00f8royska marki\u00f0"}, {"text_idx": "#000003", "text": "Equinor hevur ju\u0301st lati\u00f0 inn til orkumyndugleikarnar i\u0301 Bretlandi eina umfevnandi umhv\u00f8rvisfra\u0301grei\u00f0ing fyri u\u0301tbygging av Rosebank kelduni skamt fra\u0301 f\u00f8royska markinum. Hetta er vanliga seinasta stigi\u00f0, a\u0301\u00f0renn eitt felag skal taka endaliga avger\u00f0 um eina u\u0301tbygging eins og myndugleikarnir hareftir skulu geva gr\u00f8nt ljo\u0301s. U\u0301tbyggingin er mett at kosta umlei\u00f0 80 mia. kr. og fer at hava sto\u0301ran ty\u0301dning fyri bretsku veitingartrygdina i\u0301 framti\u0301\u00f0ini."}, {"text_idx": "#000004", "text": "Rokna\u00f0 ver\u00f0ur vi\u00f0, at Equinor longu i\u0301 februar i\u0301 2023 fer at gera endaliga av, um ta\u00f0 fer undir u\u0301tbyggingina. Kortini er li\u0301til ivi um, at felagi\u00f0 fer at gera av at u\u0301tbyggja hesa eina ta st\u00f8rstu olju- og gasskelduna, sum enn ikki er farin undir framlei\u00f0slu a\u0301 \u00f8llum ti\u0301 bretska landgrunninum."}, {"text_idx": "#000005", "text": "Um alt gongur sum \u00e6tla\u00f0 fer fyrsta framlei\u00f0slan i\u0301 gongd mo\u0301ti endanum a\u0301 2026. Talan er ta\u0301 um fyrsta partin av u\u0301tbyggingini vi\u00f0 19.000 tunnum av olju um dagin og 500.000 kubikmetrum av gassi um dagin. Ta\u0301 Rosebank er li\u00f0ug u\u0301tbygd skal hon framlei\u00f0a 70.000 tunnur av olju og 1,7 mio\u0301. kubikmetrar av gassi um dagin."}, {"text_idx": "#000006", "text": "Rosebank er mett at goyma 300 mio\u0301. tunnur av olju og gassi. Hon var funnin i 2004, og eru fleiri ors\u00f8kir til, at endalig st\u00f8\u00f0a til u\u0301tbygging ikki ver\u00f0ur tikin fyrr enn nu\u0301. Ein ors\u00f8k er dju\u0301pa vatni\u00f0 millum Hetland og F\u00f8royar, ein onnur er manglandi infrastrukturur og ein tri\u00f0ja a\u0301haldandi broytingar i\u0301 eigaraskifti."}, {"text_idx": "#000007", "text": "Felagi\u00f0 hevur longu tryggja\u00f0 s\u00e6r eitt framlei\u00f0slu\u2014og goymsluskip til komandi u\u0301tbyggingina, nevniliga Petrojarl Knarr, sum higartil hevur arbeitt fyri Shell i\u0301 Nor\u00f0sjo\u0301num men sum ver\u00f0ur t\u00f8kt um ikki so langa ti\u0301\u00f0."}, {"text_idx": "#000008", "text": "\u00c6tlanin er at bora 7 brunnar i\u0301 fyrra partinum av u\u0301tbyggingini og 5 i\u0301 ti\u0301 seinna. \u00c6tlanin er at flyta oljuna til Sullom Voe oljuterminalin i\u0301 Hetlandi. Gassi\u00f0 skal so fara gj\u00f8gnum eina ny\u0301ggja gasslei\u00f0ing, sum skal bindast i\u0301 h\u00f8vu\u00f0s gasslei\u00f0ingina vi\u00f0 Hetland."}, {"text_idx": "#000009", "text": "Equinor sigur i\u0301 eini fra\u0301bo\u00f0an um Rosebank, at ta\u00f0 hevur i\u0301 hyggju at elektrifisera framlei\u00f0sluskipi\u00f0, sum skal taka i\u0301mo\u0301ti og framlei\u00f0a oljuna, solei\u00f0is at CO2 u\u0301tla\u0301ti\u00f0 kann minkast heilt no\u0301gv. Mi\u00f0ja\u00f0 ver\u00f0ur eisini mo\u0301ti at gera alla verk\u00e6tlanina so gr\u00f8na sum tilber."}, {"text_idx": "#000010", "text": "Fyri bretskar myndugleikar hevur u\u0301tbyggingin alsto\u0301ran ty\u0301dning, ti\u0301 hon skal vera vi\u00f0 til at gera Bretland minni heft at innfluttari orku eitt nu\u0301 u\u0301r Russlandi."}, {"text_idx": "#000011", "text": "Oljuvinnan i\u0301 Bretland fylgir annars i\u0301 l\u00f8tuni vi\u00f0 i\u0301, hv\u00f8r ver\u00f0ur ny\u0301ggjur fors\u00e6tisra\u0301\u00f0harri eftir Boris Johnson. I\u0301 hesum sambandi eru valevnini b\u00e6\u00f0i bo\u00f0in til Aberdeen i\u0301 n\u00e6stum at umr\u00f8\u00f0a framti\u0301\u00f0ar olju- og gassvinnuna. Tey fara uttan iva eisini at fa\u0301a spurningar um Cambo og Rosebank."}, {"text_idx": "#000012", "text": "Ti\u0301\u00f0indini um Rosebank og umhv\u00f8rvisfra\u0301greingina eru annars ovast a\u0301 breddanum i\u0301 \u00f8llum orkumi\u00f0lum i\u0301 morgun. Fyri bretskar myndugleikar eru hetta k\u00e6rkomin ti\u0301\u00f0indi, me\u00f0an tey a\u0301 ongan ha\u0301tt fella i\u0301 go\u0301\u00f0a j\u00f8r\u00f0 hja\u0301 umhv\u00f8rvisfelagsskapum, sum eru i\u0301mo\u0301ti at fari\u00f0 ver\u00f0ur undir ny\u0301ggjar u\u0301tbyggingar av olju- og gasslei\u00f0um yvirh\u00f8vur."}, {"text_idx": "#000013", "text": "Ein so sto\u0301r u\u0301tbygging av olju- og gasskeldu so n\u00e6r F\u00f8royum kann fa\u0301a ty\u0301dning fyri f\u00f8royska veitaravinnu, nu\u0301 teinurin fra\u0301 oljulei\u00f0ini til F\u00f8roya er stytri enn til Skotlands og fyri ta\u00f0 Hetlands. Her kann vera ein m\u00f8guleiki hja\u0301 f\u00f8royskum veitarum at fa\u0301a uppga\u0301vur og annars hja\u0301 fyrist\u00f8\u00f0ufelagnum aftanfyri u\u0301tbyggingina, sum eisini er ein gamal kenningur fra\u0301 oljuleiting i\u0301 F\u00f8royum, Equinor (ta\u0301verandi Statoil)., at bru\u0301ka F\u00f8royar sum u\u0301tger\u00f0arst\u00f8\u00f0. Sum skilst er \u00e6tlanin i\u0301 sto\u0301ran mun at bru\u0301ka lokalar. tvs. skotskar veitarar. Men geografiin kann eisini gera F\u00f8royar a\u0301hugaverdar."}, {"text_idx": "#000014", "text": "Enn ein u\u0301tbygging vi\u00f0 marki\u00f0 stendur fyri framman, to\u0301 at o\u0301vissa enn er kny\u0301tt at henni. Talan er um sto\u0301ru olju- og gasskelduna Cambo, sum eins og Rosebank eisini stendur til at ver\u00f0a u\u0301tbygd. Herfyri to\u0301k Shell seg u\u0301r \u00e6tlanini \u2013 i\u0301 hvussu er fyribils. Kortini arbei\u00f0ir fyrist\u00f8\u00f0ufelagi\u00f0 Ithaca Enregy vi\u0301\u00f0ari vi\u00f0 \u00e6tlanini. Herfyri skal stjo\u0301rin i\u0301 Shell hava u\u0301ttala\u00f0, at felagi\u00f0 hevur ikki broytt hugsan og fer ikki at vera partur av eini u\u0301tbygging av Cambo fyri einhv\u00f8nn pri\u0301s."}, {"text_idx": "#000015", "text": "Ein ors\u00f8kin til, at Shell to\u0301k seg u\u0301r \u00e6tlanini var sto\u0301ra try\u0301sti\u00f0 fra\u0301 umhv\u00f8rvisfelagsskapum eins og ein endursko\u00f0an av \u00e6tlanini, sum gj\u00f8rdi, at Shell ikki metti i\u0301l\u00f8guna vera fi\u0301ggjarliga no\u0301g forsvarliga eins og seinkingar i\u0301 sambandi vi\u00f0 vi\u00f0ger\u00f0 fra\u0301 myndugleikum eisini l\u00f8gdu fo\u0301tonglar fyri u\u0301tbygging."}, {"text_idx": "#000016", "text": "Ta\u00f0 ljo\u0301\u00f0ar annars, at Itacha hevur i\u0301 hyggju at fara undir u\u0301tbyggingina vi\u00f0 ella uttan Shell. Spurningurin er ta\u0301, um felagi\u00f0 hevur fingi\u00f0 ella fer at fa\u0301a anna\u00f0 felag at gerast partur av verk\u00e6tlanini. Felagi\u00f0 fer at taka endaliga avger\u00f0 um u\u0301tbygging ti\u0301\u00f0liga i\u0301 2023."}, {"text_idx": "#000017", "text": "Hetta merkir, at vit fara m\u00f8guliga at si\u0301ggja gr\u00f8nt ljo\u0301s givi\u00f0 til tv\u00e6r sto\u0301rar og ny\u0301ggjar u\u0301tbyggingar av olju- og gasslei\u00f0um skamt fra\u0301 f\u00f8royska markinum longu um eitt ha\u0301lvt a\u0301r."}, {"text_idx": "#000018", "text": "Ein ors\u00f8k til at f\u00f8roysk vinna eins og myndugleikar fylgja gongdini hinumegin marki\u00f0 er tann, at hon kann fa\u0301a sto\u0301ran ty\u0301dning fyri framti\u0301\u00f0ar leiting og u\u0301tbygging av m\u00f8guligum keldum f\u00f8roysku megin marki\u00f0 i\u0301 framti\u0301\u00f0ini. Ti\u0301 vi\u00f0 hesum ba\u0301\u00f0um u\u0301tbyggingum ver\u00f0ur bra\u0301ddliga ein ty\u0301\u00f0andi infrastrukturur i\u0301 \u00f8kinum, sum m\u00f8gulig f\u00f8roysk fund kunnu gera bru\u0301k av."}, {"text_idx": "#000019", "text": "Vinarliga broyt ti\u0301nar kennifi\u0301la - og privatli\u0301vsstillingar fyri at si\u0301ggja hetta innihald Stillingar av farsporum"}, {"text_idx": "#000023", "text": "Helvtin av orkuni fra\u0301 vindmyllulundum fer til spillis"}, {"text_idx": "#000024", "text": "Regin Mittu\u0301n ny\u0301ggjur fi\u0301ggjarstjo\u0301ri hja\u0301 Magn"}, {"text_idx": "#000025", "text": "Oljupri\u0301sur uppa\u0301 100 dollarar i\u0301 eygsjo\u0301n"}, {"text_idx": "#000026", "text": "Russland sendir oljutangaskip nor\u00f0ur um Sibiria"}, {"text_idx": "#000027", "text": "Byggja heimsins st\u00f8rstu vindmylnuh\u00f8ll i\u0301 Esbjerg"}, {"text_idx": "#000028", "text": "Bera o\u0301tta fyri ny\u0301ggjum gr\u00f8num brennievnum"}, {"text_idx": "#000033", "text": "Fyristing tel. 20 80 80 [email protected]"}]